TURISTIČKA ZAJEDNICA GRADA OPATIJA



***Legendarni The Beatles, Depeche Mode i David Bowie u izvedbi najboljih europskih tribute bandova, vrhunski bendovi na desetak lokacija u gradu i tulum do zore pod otvorenim nebom i najvećom disko-kuglom obilježit će ovogodišnje izdanje manifestacije RetrOpatija tijekom čijih će osam dana grad proživjeti zlatno doba glazbe, od swingerskih dvadesetih do ludih sedamdesetih...***

Opatija – Natapirajte svoje frizure, dotjerajte brkove i uredite „fudbalerke“ briljantinom, izvucite iz ormara najbolje „trapezice“, havajske košulje i haljine „na volane“, otresite prašinu sa svojih plesnih cipela i uvježbajte ponovo koreografiju za „groznicu subotnje večeri“ jer se u zadnjem tjednu lipnja vraća najluđi retro-tulum na ovim prostorima i ove je godine veći nego ikada prije, poručuju iz Turističke zajednice grada Opatije u čijoj će se organizaciji **od 22. do 29. lipnja ove godine** održati RetrOpatija, omiljena manifestacija glazbenih i modnih nostalgičara, ali i svih ljubitelja dobre glazbe i odličnog provoda.

Vrijeme zlatnih godina glazbe, kada su radijskim postajama dominirali rockabilly, rock'n'roll, disko i boogie glazba, a plesnim podijima kraljevali lokalni „Travolte“, oživjet će ponovo u događanju koji cijeli grad pretvara u pozornicu i sve posjetitelje u aktivne sudionike otkačene zabave. Izlozi opatijskih trgovina, restorana i kavana tijekom tog vremena odjenut će ruho primjereno nekoj od prošlostoljetnih dekada – od swingerskih dvadesetih do ludih sedamdesetih i rockerskih osamdesetih – a uz glazbene programe na desetinama lokacija plesat će se i pjevati na terasama, na kupalištima, ali i glavnoj ulici koja će biti zatvorena za promet i otvorena za zabavu u subotu, 29. lipnja.

Velika retro fešta počet će u subotu 22. lipnja ispred Umjetničkog paviljona „Juraj Šporer“ u kojem će se tjedan dana svake večeri izmjenjivati vrhunski glazbenici: SuperCover Band u Blues Brother izdanju, The Doors Tribute Band, Vedran Ružić kvartet, Jed Beckers, Marko Lazarić & band, Whiteheads-i. U četvrtak, 27. lipnja na Velikoj ljetnoj pozornici održava se rock opera „Jesus Christ Superstar“ Zagrebačkog gradskog kazališta „Komedija“. Sljedeći dan, u petak, priprema se veliki The Beatles Show u izvedbi čeških The Backwards, ali i nastupi niza odličnih bendova na drugim lokacijama – Dellboys će nastupiti na Slatini, Spart Jazz Trio na terasi Remisens Premium hotela Kvarner, DJ Ivo Heder na terasi Remisens Premium Grand hotela Palace. Hrvatska ulica slavnih tijekom 8 dana RetrOpatije ugostit će Retro sajam i nastupe Pachamamma Street Connection, Duo Blondes,Blu:Kanu, Dominika Hešteru, Dellboyse i Techno Vikings.

Vrhunac osmodnevnog programa donijet će subota, 29. lipnja, koja će povezati svih desetak pozornica u gradu u jedinstvenu glazbenu priču koja će kulminirati tulumom do zore na Ljetnoj pozornici, pod otvorenim nebom i najvećom disko-kuglom. Pred gradskom tržnicom nastupat će mađarsko-hrvatski rockabilly band Bourbon Hunters uz rockabilly jive radionicu, ispred hotela Paris zasvirat će Grooversi, pred Šporerom Disco Magic Band, a ispred TIC-a Gift band oživjet će magiju kojom su Depeche Mode, David Bowie, Inxs, Iggy Pop u trans bacali rasprodane dvorane i stadione. Na terasi Remisens Premium Heritage hotela Imperial oživjet će se vrijeme prohibicije uz Scifidelity Orchestra & DJ-a, a vrhunac „groznice subotnje večeri“ bit će najveća disco zabava uz DJ Miru Paušića i MC Šajetu na Ljetnoj pozornici, koja će početi u 23 sata, a završiti kad i najizdržljiviji napuste plesni podij.

Organizator: Turistička zajednica grada Opatija